- Vratio sam se da bi pokušao dokazati da nova hrvatska politička paradigma mora biti drugačija, a to je suradnja. Sve oporbene kolege pozivam da pomognu rad ove Vlade, podržat ćemo sve što mislimo da je dobro. Ta nova paradigma govori jednu drugu stvar a to je da Istanbulska konvencija nije uopće u programu Vlade koji smo potpisali s HDZ-om.

Tu su obrazovanje, projekti u graditeljstvu, Istanbulska nije - kazao je predsjednik HNS-a Ivan Vrdoljak u Intervjuu tjedna emisije Točka na tjedan N1 televizije.

Vrdoljak je dodao kako ni 2015. u Vladi s SDP-om nismo imali konvenciju jer je nisu ni mogli imati jer nije postojala povelja koju je Hrvatska potpisala.

- Tada smo rekli da bi bilo dobro da to Sabor ratificira, nismo dali rok, a SDP nije mislio da je to prioritet. Nismo rušil Vladu zbog toga, zaustavili sve pozitivne trendove jer smo rekli taj datum. Ne funkcioniramo tako. Bilo bi dobro da to dođe u Sabor. Može se dogoditi da HDZ i HNS različito glasaju jer to nije u programu Vlade. Koji je stav Živog zida, Mosta, Promijenimo Hrvatsku i drugih, manjinaca? Ja ne znam. Može se dogoditi da različito glasamo, pa je li to vrijedno desetke ili stotine milijardi kuna koje ćemo potencijalno izgubiti ako destabiliziramo politički sustav - kazao je Vrdoljak i dodao da Istanbulska konvencija nije nešto zbog čega će HNS izaći iz Vlade, ali da je konačno žele na dnevnom redu Sabora.

HNS tako ne bi izašao iz Vlade zbog Istanbulske konvencije, ali bi izašao zbog ministrice Blaženke Divjak i reforme školstva.

- Zbog toga smo ušli, da djeci osiguramo bolje ili isto obrazovanje kao u Europi, napravilo se više nego posljednjih 20 godina. To je točka prijeloma i pripremamo programe za dalje. Uveli smo informatiku u 2018., mene je sramota da o tome pričamo u 2018. To se uvodi jer je proces krenuo kako bi to sljedeće godine krenulo. 1400 STEM stipendije, 8 tisuća više nego prije, svi kurikulumi su završeni. Idemo s pilot projektom s novim kurikulumom, to čekamo već 20 godina. Svi dokumenti koji su stali su poslani na međunarodne recenzije i kada se vrati ide u primjenu. ERS treba koristiti za preporuke - kazao je Vrdoljak.